་ཐེག་པ་ལ།  སྤོང་ལམ་མེད་པར་ལྟ་བ་སྐྱེས་སོ།  ། དེས་ན་འདི་འདྲ་བའི་ལྟ་བ་སྐྱེས་པ་ཉིད་ཀྱིས་ལྟུང་བར་འགྱུར་བའི་ཕྱིར་གཞན་ལ་ལྟ་བ་དེ་བསྐྱེད་པའི་རྒྱུར་བརྗོད་པ་དགོས་ཀྱང་བརྗོད་པ་པོ་བདག་ཉིད་ལ་ལྟ་བ་སྐྱེས་ཙམ་གྱིས་ལྟུང་བར་འགྱུར་བའི་ཕྱིར།  བརྗོད་པ་པོ་ལ་དང་པོར་ལྟུང་བ་བྱུང་ནས་ཡུལ་གཞན་དེ་ལ་ཕྱིས་ལྟུང་བ་འབྱུང་བར་ཤེས་པར་བྱའོ།  ། འདོམས་པ་པོ་རང་ཉིད་ལ་ལྟུང་བ་འབྱུང་བའི་སྦྱོར་བ་ནི།  རྒྱུ་མཚན་ལྟར་སྣང་ལ་བརྟེན་ནས་ཉན་ཐོས་ལ་སྤོང་ལམ་མེད་པའི་རྒྱུ་མཚན་དེ་ཡིད་ལ་བྱེད་པའོ།  ། ཚུལ་འདིས་ནི་ལྟུང་བ་གསུམ་པ་ལའང་རྟེན་གཉིས་ཀ་ལ་ལྟུང་བ་འབྱུང་བ་འདྲའོ།  ། འདིའང་ཐེག་པ་ཆེན་པོའི་ཕྱོགས་གཅིག་སྤོང་བ་ཡིན་པའི་ཕྱིར་སའི་ལྟུང་བ་བཞི་པའོ།  ། ལྟུང་བ་ལྔ་པ་ནི།  མདོར།  གཞན་ཡང་བྱང་ཆུབ་སེམས་དཔའ་ལས་དང་པོ་པ་དག་ལྕེ་གཉིས་བྱེད་པ་ཡིན་ཏེ།  གཞན་དུ་སྟོན་ཞིང་བརྗོད་པ་དང་སྒྲ་དང་ཚིགས་སུ་བཅད་པ་དང་ཐོབ་པ་དང་བཀུར་སྟིའི་ཕྱིར་ཐེག་པ་ཆེན་པོ་འདི་ཚིག་ཏུ་འདོན་པ་དང་ཁ་ཏོན་བྱེད་པ་དང་ཀློག་པ་དང་སྟོན་པ་དང་ཐོབ་པ་ཙམ་གཞན་ལའང་སྟོན་ལ།  འདི་སྐད་དུ།  བདག་ནི་ཐེག་པ་ཆེན་པོ་པ་ཡིན་གྱི།  གཞན་ནི་མ་ཡིན་ནོ།  ། ཞེས་སྨྲ་ཞིང་བདག་གིས་ཕ་རོལ་པོ་གང་དག་ལས་ལོངས་སྤྱོད་དང་། ཡོངས་སུ་སྤྱོད་པ་རྙེད་པར་གྱུར་པ་དེའི་རྐྱེན་གྱིས་ཐོབ་པ་དང་བཀུར་སྟིའི་ཕྱིར་དེ་དག་གཞན་དག་ལ་ཕྲག་དོག་བྱེད་དེ། དེ་དག་འཁྲུག་པར་འགྱུར་ཞིང་དེ་དག་གི་བསྔགས་པ་མ་ཡིན་པ་བརྗོད་དོ།  །  སྨད་དོ།  ། གཤུང་ངོ་།  ། རྣམ་པར་སྨད་དོ།  ། དེ་དག་ལ་འདུད་པ་དེ་རྣམས་ལའང་ཕྲག་དོག་གི་རྒྱུས་བདག་བསྟོད་ཅིང་མིའི་ཆོས་བླ་མ་བདག་ཉིད་ལ་སྒྲོགས་སོ། །  དེའི་ཕྱིར་དེ་དག་དངོས་པོ་དེས་ཕམ་པར་འགྱུར་ཞིང་།  ཞེས་བྱ་བ་གསུངས་ཏེ།  འདི་ས་ལས་བཤད་པའི་ལྟུང་བ་དང་པོ་དེ་ཉིད་ཡིན་པར་བཞེད་པ་ན།  ས་ལས་ནི་རྙེད་པ་དང་བཀུར་སྟི་ལ་ལྷག་པར་ཞེན་ཏེ་བདག་ལ་བསྟོད་པ་དང་།  གཞན་ལ་སྨོད་པ།  བྱང་ཆུབ་སེམས་དཔའི་ཕམ་པའི་གནས་ལྟ་བུའི་ཆོས་དང་།  ཞེས་པ་ཙམ་ལས་མ་གསུངས་ལ།  ནམ་མཁའི་སྙིང་པོའི་མདོ་འདིར་ནི།  མིའི་ཆོས་བླ་མ་སྨྲས་པས་བདག་ཉིད་ལ་བསྟོད་པར་གསུངས་ཏེ།  སར་ཡང་མིའི་ཆོས་བླ་མ་སྨྲ་བ་ལྟུང་བའི་ཡན་ལག་ཏུ་བྱ་བའམ།  ཡང་ན་འདིར་མིའི་ཆོས་བླ་མ་སྨྲ་བ་བདག་ཉིད་བསྟོད་པའི་ཕྱོགས་གཅིག་ཙམ་ཡིན་གྱི་ངེས་པར་དགོས་སོ།  ། ཞེས་ནི་མི་བྱ་བར་རིགས་སོ།  ། ཇི་ལྟར་ཡང་རུང་སྟེ།  ཡུལ་ནི་གང་ཟག་གཞན་ཙམ་མ་ཡིན་གྱི་བྱང་ཆུབ་སེམས་དཔའོ།  ། འདུ་ཤེས་ནི།  ཕ་རོལ་བྱང་ཆུབ་སེམས་དཔའ་ཡིན་པར་ཤེས།  དཀའ་བས་གཞན་གྱི་བཀུར་སྟིའི་གནས་སུ་འདུ་ཤེས་པ་ཙམ་མོ། ། བསམ་པ་ནི་དེ་ལ་སྨད་པས་དེ་ལ་གུས་པའི་སྐྱེ་བོ་དང་ལོངས་སྤྱོད་རྣམས་བདག་ཉིད་ལ་འོང་དུ་རེ་བའོ།  ། སྦྱོར་བ་ནི།  དེའི་རྙེད་བཀུར་ལ་ཕྲག་དོག་པའི་སྒོ་ནས་དེའི་སྐྱོན་བདེན་པའམ་རྫུན་པ་གང་ཡང་རུང་བ་བརྗོད་ཅིང་བདག་ཉིད་ལ་མེད་པའི་ཡོན་ཏན་ཡོད་པར་སྒྲོགས་པའོ།  །  མཐའ་ནི་བསྟོད་སྨད་ཀྱི་ཚིག་སྐྱེ་བོ་གཞན་གྱིས་གོ་བའོ།  ། རྗེ་ཆོས་ཀྱི་བཟང་པོ་ནི།  བྱང་ཆུབ་ཀྱི་སེམས་གཏོང་བའང་སའི་ལྟུང་བ་དང་པོ་འདི་ཉིད་ཡིན་པར་བཞེད་དེ།  དེ་ནི་སྤྱོད་པ་ལ་འཇུག་པ་ལས།  གང་ཞིག་གཞན་འབྱོར་ཁྲོ་དེ་ལ།  ། བྱང་ཆུབ་སེམས་ནི་ག་ལ་ཡོད།  ། ཅེས་གསུངས་པ་དེ་དང་མཐུན་པར་སྣང་ངོ་།  ། ལྟུང་བ་དྲུག་པ་ནི།  མདོར།  གཞན་ཡང་མ་འོངས་པའི་དུས་ན་ཁྱིམ་ན་གནས་པ་དང་རབ་ཏུ་བྱུང་བ་ལས་དང་པོ་པའི་བྱང་ཆུབ་སེམས་དཔའ་དག་བྱང་ཆུབ་སེམས་དཔའ་ནན་ཏན་དུ་སྦྱངས་པ་མཁས་པ་སྐྱེས་བུ་ཆེན་པོ་གཟུངས་དང་བཟོད་པ་དང་ཏིང་ངེ་འཛིན་གྱི་ས་ལ་ལེགས་པར་སྦྱངས་པ་བྱས་པ་རྣམས་ཀྱི་སྤྱོད་ཡུལ་མདོ་སྡེ་ཟབ་མོ་སྟོང་པ་ཉིད་དང་ལྡན་པ་གང་ཡིན་པ་ཐེག་པ་ཆེན་པོའི་མདོ་སྡེ་དེ་དག་འཛིན་ཅིང་མཆོག་ཏུ་འདོན་ལ་ཁ་ཏོན་བྱེད་ཅིང་།  གཞན་དག་ལའང་རྒྱ་ཆེར་ཀློག་ཅིང་རབ་ཏུ་སྟོན་ཏེ།  ཆོས་འདི་དག་ཁོ་བོ་ཉིད་ཀྱི་བློས་རྟོགས་ནས་ཁོ་བོ་སྙིང་རྗེ་བས་དེ་བཞིན་དུ་ཁྱོད་ལ་བསྟན་གྱིས།  ཁྱོད་ཀྱིས་ཀྱང་ཅི་ནས་འདི་སངས་རྒྱས་ཀྱི་ཆོས་ཟབ་མོ་རྣམས་ལ་མངོན་སུམ་དུ་འགྱུར་བ་དེ་ལྟར་སྒོམས་ཤིགདེ་ལྟར་བྱས་ན་ཁྱོད་དེ་ལྟར་ཁོ་བོ་བཞིན་དུ་ཡེ་ཤེས་མཐོང་བར་འགྱུར་རོ་ཞེས་སྨྲའོ།  ། འདི་སྐད་དུ།  ཁོ་བོས་མདོ་སྡེ་ཟབ་མོ་ཟབ་པ་འདི་ལྟ་བུ་བཀླགས་པ་ཙམ་གྱིས་བསྟན་པར་ཟད་ཀྱི་མངོན་སུམ་དུ་བྱས་པ་ནི་མ་ཡིན་ནོ།  ། ཞེས་པ་སྟེ།  རྙེད་པ་དང་བཀུར་སྟིའི་ཕྱིར་བདག་འཚོང་ཞིང་དེའི་རྐྱེན་གྱིས་དུས་གསུམ་དུ་གཤེགས་པའི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དང་བྱང་ཆུབ་སེམས་དཔའ་དང་འཕགས་པའི་གང་ཟག་ཐམས་ཅད་ཀྱི་སྤྱན་སྔར་ཉེས་པ་དང་བཅས་པ་ཡིན་ཏེ།  ཆེན་པོའི་ལྟུང་བར་འགྱུར་རོ།  ། ཞེས་གསུངས་ཏེ།  འདི་ལ་གཞི་ནི་ཐེག་པ་ཆེན་པོའི་མཐོང་བའི་ལམ་གྱི་སྒོམ་སྤང་སྤང་བ་ཡན་ཆད་ཀྱི་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་སོ།  ། དེ་བདག་ཉིད་ལ་མི་ལྡན་པར་ཤེས་པ་ནི་འདུ་ཤེས་སོ།  ། བསམ་པ་ནི་རྙེད་པ་དང་བཀུར་སྟི་ལ་ཆགས་པས་ཁོ་བོས་ཆོས་འདི་མངོན་སུམ་དུ་བྱས་པར་སྨྲས་ན་རྙེད་པ་དང་བཀུར་སྟི་འོང་དུ་རེ་བའོ།  ། སྦྱོར་བ་ནི་འདིའི་དོན་མངོན་སུམ་དུ་མ་བྱས་ཀྱང་བྱས་སོ་ཞེས་སྟོང་པ་ཉིད་དང་ལྡན་པའི་མདོ་སྡེ་གཞན་ལ་བཤད་པའམ་མདོ་སྡེ་དངོས་སུ་མ་བཤད་ཀྱང་བདག་ཉིད་ཀྱིས་སྟོང་པ་ཉིད་སྟོང་པ་ཉིད་སྟོན་པའི་ཚིག་མང་དུ་སྨྲས་པའོ།  ། མཐའ་ནི་ཡུལ་གྱིས་བཤད་པའི་དོན་གཞན་རྟོགས་སམ་མ་རྟོགས་ཀྱང་རུང་བྱང་ཆུབ་སེམས་དཔས་སྟོང་ཉིད་མངོན་སུམ་དུ་བྱས་པར་ཁས་ལེན་ཏེ་སྙམ་དུ་གོ་བའོ།  ། འདིའང་སའི་ལྟུང་བ་དང་པོའི་ཁོངས་སུ་གཏོགས་པ་ཡིན་མོད་ཀྱི།  ནམ་མཁའི་སྙིང་པོའི་མདོ་ལས་འབྱུང་བའི་ལྟུང་བ་ལྔ་པ་དང་མི་འདྲ་སྟེ།  ལྟུང་བ་ལྔ་པ་ནི།  བདག་ལ་བསྟོད་པ་དང་འགྲན་ཟླའི་བྱང་ཆུབ་སེམས་དཔའ་གཞན་ལ་སྨོད་པ་ལས་ལྟུང་བར་གྱུར་པ་ཡིན་ལ།  འདི་ནི་འགྲན་ཟླ་གཞན་ལ་སྨད་པ་མེད་དུ་ཟིན་ཀྱང་རྫུན་གྱིས་བདག་ཉིད་བསྔགས་པ་ལས་ལྟུང་བར་གྱུར་པ་སྟེ་ཁྱད་པར་ནི་དེ་ཡོད་དོ།  ། ལྟུང་བ་བདུན་པ་ནི།  མདོར།  རིགས་ཀྱི་བུ་གཞན་ཡང་མ་འོངས་པའི་དུས་ན་རྒྱལ་རིགས་རྣམས་ཀྱི་མདུན་ན་འདོན་གདོལ་པ་དང་བློན་པོ།  གདོལ་པ་དང་ཤོར་པ་གདོལ་པ་བླུན་པོ་མཁས་པའི་ང་རྒྱལ་ཅན་ནོར་ཆེ་བ་ལོངས་སྤྱོད་ཆེ་བ་དག་འབྱུང་སྟེ།  དེ་དག་སྦྱིན་པ་ལས་བྱུང་བའི་བསོད་ནམས་བྱ་བའི་དངོས་པོ་རྣམ་པ་ལྔ་མང་པོ་དག་ལ་སྣང་སྟེ།  གཏོང་བས་རྒྱགས་ཤིང་དྲེགས་པ་དེ་དག་ང་རྒྱལ་དང་རྒྱགས་པ་དང་དྲེགས་པས་རྒྱལ་རིགས་དང་དགེ་སྦྱོང་དང་།  དགེ་སྦྱོང་དང་རྒྱལ་རིགས་རྣམས་འབྱེད་པའི་དབྱེན་བྱེད་ཅིང་།  དེ་དག་རྒྱལ་རིགས་ལ་བརྟེན་ནས་དགེ་སྦྱོང་རྣམས་ལ་ཆད་པས་གཅོད་དུ་འཇུགཆད་པས་ནོར་འཕྲོག་ཏུ་འཇུག་སྟེ།  གནོན་པ་དེས་དགེ་སྦྱོང་དེ་དག་གང་ཟག་གིའམ་དགེ་འདུན་གྱིའམ་ཕྱོགས་བཞིའི་དགེ་འདུན་གྱིའམ་མཆོད་རྟེན་གྱི་དག་དགེ་སྦྱོང་རྣམས་རྐུར་བཅུག་ནས་དེ་དག་ལ་གསུག་ཏུ་འབུལ་ལོ།  ། གདོལ་པ་དེ་དག་གིས་ཀྱང་རྒྱལ་རིགས་དེ་དག་ལ་འབུལ་བར་འགྱུར་ཏེ།  དེ་དག་གཉིས་ཀ་ལ་རྩ་བའི་ལྟུང་བར་འགྱུར་རོ།  ། འདི་ནི་རྩ་བའི་ལྟུང་བ་བདུན་པའོ།  ། ཞེས་བྱ་བ་གསུངས་ཏེ།  འདི་ལ་གཞི་ནི་རྒྱལ་རིགས་སམ་དེ་མ་ཡིན་ཡང་དབང་ཆེ་བ་ཁྱིམ་པའམ་རབ་ཏུ་བྱུང་བ་དག་ཀྱང་རུང་སྟེ།  དེ་དང་།  ཆོས་འདི་པའི་དགེ་སློང་དང་དགེ་སྦྱོང་རྫས་དང་བཅས་པའོ། ། འདུ་ཤེས་ནི་དེ་དག་མ་ནོར་བར་ཤེས་པའོ།  །  བསམ་པ་ནི་དགེ་སློང་དང་དགེ་སྦྱོང་དམའ་དབབ་པར་འདོད་པའོ།  ། སྦྱོར་བ་ནི།  བདེན་ནམ་རྫུན་ཡང་རུང་སྟེ་དབང་ཆེ་བ་དང་དགེ་སློང་དང་དགེ་སྦྱོང་ཕྲ་མས་ཕྱེ་ནས་དབང་ཆེ་བས་དགེ་སློང་དང་དགེ་སྦྱོང་ལ་ཆད་པ་གཅོད་དུ་བཅུགདེའི་རྐྱེན་གྱིས་ཆད་པ་བཟློག་པའི་ཕྱིར་དཀོན་མཆོག་གི་དཀོར་རྐུར་བཅུག། རྐུར་བཅུག་པའི་ནོར་དགེ་སློང་དང་དགེ་སྦྱོང་གིས་ཕྲ་མ་བྱེད་པ་ལ་གསུག་ཏུ་ཕུལ།  ཕྲ་མ་བྱེད་པ་དེས་ནོར་དེ་ལས་དབང་ཆེ་བ་དེ་ལ་ཕུལ་བའོ།  ། མཐའ་ནི་ཕྲ་མ་བྱེད་པ་དང་དབང་ཆེ་བས་ནོར་དེ་བདག་གིར་བྱས་པའོ།  ། དེས་ཕྲ་མ་བྱེད་པ་པོ་དང་དབང་ཆེ་བ་གཉིས་ཀ་ལ་ལྟུང་བར་འགྱུར་ལ།  ཕྲ་མའི་ཡུལ་དགེ་སློང་དང་དགེ་སྦྱོང་ནི་རྒྱལ་པོའི་ལྟུང་བ་གསུམ་པའི་རིགས་པས་ཚུལ་ཁྲིམས་དང་ལྡན་མི་ལྡན་གང་ཡིན་ཀྱང་རུང་བ་འདྲའོ།  ། འོ་ན་ཡང་རྒྱལ་པོའམ་བློན་པོའི་ལྟུང་བ་ཞེས་མི་གདགས་པ་ཅི་ཞེ་ན།  འདི་ཕྲ་མ་བྱེད་པ་པོ་ཡང་བློན་པོར་མ་ངེས་ཀྱི།  རབ་ཏུ་བྱུང་བས་བྱས་ནའང་ལྟུང་བར་འགྱུར་ལ།  དབང་ཆེ་བའང་ཁྱིམ་པར་མ་ཟད།  རབ་ཏུ་བྱུང་བ་ཡིན་ཡང་རུང་བར་བསམས་སོ།  ། དེ་བས་ན་རྒྱལ་པོ་དང་བློན་པོའི་ལྟུང་བར་མི་གདགས་སོ།  ། འདི་ནི་གཞན་གྱི་ནོར་འཕྲོག་ཅིང་ཆད་པས་གཅོད་པའི་ཕྱིར་སའི་ལྟུང་བ་གསུམ་པ་ཡིན་ནོ།  ། ལྟུང་བ་བརྒྱད་པ་ནི།  མདོར།  རྒྱལ་རིགས་གདོལ་པ་དེ་དག་ཀྱང་དགེ་སྦྱོང་རྣམས་ལ་རབ་ཏུ་སྡང་བར་འགྱུར་ཏེ།  ཆོས་འདི་ལྟ་བུ་ནི།  ཆོས་མ་ཡིན་པར་འདོགས་ཤིང་ཆོས་སྤངས་ནས་ཆོས་མ་ཡིན་པ་ལ་འཇོག་པར་འགྱུར་རོ།  ། མདོ་དང་འདུལ་བ་དང་བསླབ་པ་ལ་མི་ལྟ་ཞིང་ནག་པོ་བསྟན་པ་དང་ཆེན་པོ་བསྟན་པ་སྤངས་ཏེ་སྙིང་རྗེ་ཆེན་པོའི་ཚུལ་དང་ཤེས་རབ་ཀྱི་ཕ་རོལ་ཏུ་ཕྱིན་པའི་བསླབ་པ་དང་།  ཐབས་ལ་མཁས་པའི་བསླབ་པ་དང་མདོ་སྡེ་གཞན་དག་ལས་བསླབ་པ་བསྟན་པ་དེ་དག་ཀྱང་སྤངས་ནས་ཆོས་འདི་ལྟ་བུ་དང་ལྡན་པའི་དགེ་སློང་རྣམས་ལ་གཙེ་བའི་ཕྱིར་བཀའ་ཁྲིམས་གང་གིས་དགེ་སློང་རྣམས་ལ་གནོད་པར་འགྱུར་བ་དང་།  ཞི་གནས་དང་ལྷག་མཐོང་དང་མཐུན་པའི་རྣལ་འབྱོར་ཡིད་ལ་བྱེད་པ་འདོར་བར་བྱེད་པ་དང་།  འཕྱ་བ་དང་།  གནོད་སེམས་མང་དུ་འགྱུར་བའི་ཁྲིམས་འཆའ་བར་བྱེད་དོ། ། རྒྱུ་དེས་ན་དགེ་སློང་རྣམས་ཉེ་བར་མ་ཞི་བས་ཉོན་མོངས་པ་རྣམས་ཉེ་བར་ཞི་བར་མི་འགྱུར།  བསྲབས་པར་མི་འགྱུར་རོ།  ། དེའི་ཚེ་དགེ་སློང་དེ་དག་བསམ་པ་ཉམས་པར་འགྱུར།  ཚུལ་ཁྲིམས་ཉམས་པར་འགྱུར།  ཆོ་ག་ཉམས་པར་འགྱུར།  ལྟ་བ་ཉམས་པར་འགྱུར་རོ།  ། དེ་ཅིའི་ཕྱིར་ཞེ་ན།  སྒྱིད་ལུག་པར་འགྱུར་བ་དང་།  བྱ་བ་མང་བར་འགྱུར་བ་དང་།  དགེ་སྦྱོང་མ་ཡིན་པར་དགེ་སྦྱོང་དུ་ཁས་འཆེ་བ་དང་།  ཚངས་པ་སྤྱོད་པ་མ་ཡིན་པར་ཚངས་པར་སྤྱོད་པར་ཁས་འཆེ་ཞིང་ལུག་བོང་ལྟར་སྤྱོད་པས་སོ།  ། རིག་པར་བྱ་བའི་ཆོས་སྟོན་པ་དེ་དག་ཀྱང་ལྷག་པར་རྒྱལ་རིགས་འཁོར་དང་བཅས་པའི་བཀུར་སྟི་བྱས་པར་འགྱུར།  རིམ་གྲོ་དང་མཆོད་པ་བྱས་པར་འགྱུར་རོ།  ། དེ་དག་ཀྱང་ཁྱིམ་པ་རྣམས་ལ་དགེ་སློང་སྤོང་བ་ལ་བརྩོན་པ་རྣམས་ཀྱི་བསྔགས་པ་མ་ཡིན་པ་བརྗོད་པར་འགྱུར་རོ།  ། རྒྱལ་རིགས་འཁོར་དང་བཅས་པ་དེའང་དགེ་སློང་སྤོང་བ་ལ་བརྩོན་པ་རྣམས་ལ་རབ་ཏུ་སྡང་བར་འགྱུར་འཕྱ་བར་འགྱུར་ཏེ།  དེས་ན་དགེ་སློང་སྤོང་བ་ལ་བརྩོན་པ་རྣམས་ཀྱི་ལོངས་སྤྱོད་དང་ཉེ་བར་སྤྱོད་པ་གང་ཡིན་པ་དེ་དགེ་སློང་ཁ་ཏོན་བྱེད་པ་ལ་དགའ་བ་རྣམས་ལ་སྦྱིན་པར་འགྱུར་ཏེ་དེ་དག་གཉིས་ཀའང་རྩ་བའི་ལྟུང་བར་འགྱུར་རོ།  ། དེ་ཅིའི་ཕྱིར་ཞེ་ན།  དགེ་སློང་བསམ་གཏན་པ་ནི་ཞིང་དམ་པ་ཡིན་གྱི།  ཀློག་པ་དང་ཞལ་ཏ་བྱེད་པ་ལ་གནས་པ་དང་ཀློག་པ་ལ་བརྩོན་པ་ནི།  ཏིང་ངེ་འཛིན་དང་གཟུངས་དང་བཟོད་པའི་ས་རྣམས་ཀྱི་སྣོད་དུ་གྱུར་པའམ།  ཤིན་ཏུ་སྦྱིན་གནས་སུ་གྱུར་པའམ།  སྣོད་དུ་གྱུར་པ་དང་།  འཇིག་རྟེན་ལ་སྣང་བར་བྱེད་པའམ།  ཉེ་བར་སྟོན་པར་བྱེད་པའམ།  ལས་ཀྱི་ཞིང་དང་ཉོན་མོངས་པའི་ཞིང་ལས་སེམས་ཅན་རྣམས་སྒྲོལ་བ་དང་མྱ་ངན་ལས་འདས་པར་འགྲོ་བའི་ལམ་ལ་འཇོག་པ་མ་ཡིན་པའི་ཕྱིར་ཏེ།  རིགས་ཀྱི་བུ་བརྒྱད་པོ་འདི་དག་ནི་རྩ་བའི་ལྟུང་བའོ།  ། ཞེས་བྱ་བ་གསུངས་ཏེ།  འདི་ལ་གཞི་ནི།  བསམ་གཏན་བྱེད་པའི་ལོངས་སྤྱོད་དོ།  ། འདུ་ཤེས་ནི།  སངས་རྒྱས་ཀྱི་བསྟན་པ་དང་བསྟན་པ་མ་ཡིན་པའི་ཁྱད་པར་མི་ཤེས་པས་བསམ་གཏན་པ་དག་ཆོས་མ་ཡིན་པ་ལ་སྤྱོད་པར་ཤེས་ཤིང་ཆོས་སྨྲ་བ་ཁོ་ན་བསྟན་པ་འཛིན་པར་འདུ་ཤེས་པའོ།  ། བསམ་པ་ནི།  བསམ་གཏན་པའི་ལོངས་སྤྱོད་འཕྲོག་པར་སེམས་པ་དང་།  ཆོས་སྨྲ་བ་པོས་བསམ་གཏན་པ་ལས་བདག་ཉིད་ཞིང་དམ་པར་ཤེས་པའོ།  ། སྦྱོར་བ་ནི།  བསམ་གཏན་པའི་ལོངས་སྤྱོད་སྤྱོད་པའམ་ལོངས་སྤྱོད་འཕྲོགས་ནས་བདག་གིར་བྱས་པའམ།  བསམ་གཏན་པའི་ལོངས་སྤྱོད་ཆོས་སྨྲ་བ་ལ་སྦྱིན་པའོ།  ། མཐའ་ནི་བསམ་གཏན་པའི་ལོངས་སྤྱོད་ཕྲོག་པ་པོས་ལོངས་སྤྱོད་རྣམས་བདག་ཉིད་ཀྱི་ཡིན་པར་བློས་མཚམས་བྱས་པ་དང་།  ཆོས་སྨྲ་བས་ལོངས་སྤྱོད་དེ་རང་ལ་སྦྱིན་པ་ན་ཡང་བདག་ཉིད་ཀྱི་ཡིན་པར་བློས་མཚམས་བྱས་པའོ།  ། འདི་ནི་དམ་ཆོས་འདྲར་སྣང་སྟོན་པ་སྟེ་སའི་ལྟུང་བ་བཞི་པའོ།  ། རྩ་བའི་ལྟུང་བ་བཅུ་བཞི་པོའི་རྣམ་པར་བཞག་པ་རང་གི་བློས་ཇི་ཙམ་ནུས་པ་དང་སྦྱར་ཏེ་བཀོད་པ་ཡིན་ལ།  སློབ་དཔོན་ཨ་བྷ་ཡས་ནི་ལས་དང་པོ་པའི་ལྟུང་བ་བདུན་པ་དང་བརྒྱད་པ་གཉིས་པོ་སའི་ལྟུང་བ་གསུམ་པ་དང་སྦྱོར་ཏེ།  གཉིས་ཀ་མ་སྦྱིན་པར་ལེན་པའི་བྱ་བ་ཡིན་པས་འཐད་པ་འདྲའོ།  ། གསུམ་པ་དང་བཞི་པ།  བདག་བསྟོད།  གཞན་སྨོད་དུ་བསྡུ་བར་བཞེད་ཀྱང་།  དམ་ཆོས་ལྟར་སྣང་སྟོན་པའི་ཕྱོགས་སུ་བྱས་ན་ཉེའོ།  ། སྤྱིར་ན་གནས་འདི་དག་ལ་ཤིན་ཏུ་གསལ་བའི་བཤད་པ་ཉུང་བས་བདག་ཉིད་ཀྱི་བློའི་གོམས་པ་བསྐྱེད་པའི་ཕྱིར་བྲིས་པ་ཡིན་ལ།  བྱང་ཆུབ་སེམས་དཔའི་རྩ་བའི་ལྟུང་བ་ཡིན་ཕན་ཆད།  སའི་བཞི་པོར་འདུ་བར་མ་བྱས་ན་རྩ་བའི་ལྟུང་བའི་ཕྱོགས་ཙམ་ལས་མ་བརྗོད་པས་སློབ་དཔོན་ཐོགས་མེད་ཀྱིས་མི་མཁྱེན་པའམ།  མཁྱེན་ཡང་བཏང་སྙོམས་སུ་མཛད་ན།  མཛད་པར་འོས་པ་མ་མཛད་པའི་ཉེས་པས་གོས་པར་འགྱུར་རོ་སྙམ་དུ་བསམས་ནས།  ནམ་མཁའི་སྙིང་པོའི་བཅུ་བཞི་པོ་ཐམས་ཅད་ཐོགས་མེད་ཀྱི་རྩ་བའི་ལྟུང་།  ནམ་སྙིང་གི་མདོའི་རྩ་ལྟུང་རྣམས་བྱང་སའི་རྩ་ལྟུང་དུ་འདུ་ལུགས་ཀྱི་བཤད་པ་འདི་ནི་ལོ་ཆེན་བསོད་ནམས་རྒྱ་མཚོས་མཛད་པར་སྣང་སྟེ།  མ་དཔེའི་ཞབས་ནས་ཅུང་ཟད་མ་ཚང་འདུག་པ་སླར་རྙེད་ན་བསབ་པར་བྱའོ།  ། སྨྱོས་བཙུན་རྨོངས་པ་དྷརྨ་ཤྲཱི་ཡིས།  ། རང་གི་ལྟ་དཔེར་ཡར་འབྲོག་དགའ་ལྡན་དུ།  ། ཕྱིན་དུས་ཕར་ཕྱིར་ཚུགས་མལ་ས་རུ་བྲིས།  ། དགེ་དེས་བླ་མེད་ཚུལ་ཁྲིམས་རྣམ་དག་ཤོག།  ། །